Makdonelio kalnai

Makdonelio kalnai, arba Makdonelio kalnagūbriai () – kalnų grandinė centrinėje Australijoje, Šiaurės teritorijos pietinėje dalyje, ties Pietų atogrąža. Du beveik lygiagretūs pliki kalnagūbriai driekiasi apie 380 km iš rytų į vakarus abipus Alis Springso. Iškilę virš plokščiakalnio, esančio apie 600 m virš jūros lygio, didžiausias aukštis siekia 1531 m (Zilio kalnas, aukščiausias Šiaurės teritorijoje).Highest Mountains, Geoscience Australia, 2014-06-27. Nuoroda tikrinta 2025-07-12. Kalnus kerta Stiuarto plentas ir Adelaidės–Darvino geležinkelis.

Susidarę prekambrinėje plokštėje iš gneisų, migmatitų, kvarcitų, smiltainių. Pietuose ribojasi su Amadėjaus tektoniniu lūžiu. Kalnuose prasideda laikinos Finko, Todo ir Gausos (Plenty) upės, vietomis susiformavę vaizdingi tarpekliai su gausia augalija.MacDonnell Ranges, Britannica.com. Nuoroda tikrinta 2025-07-12. Klimatas žemyninis, kritulių iškrinta apie 200 mm per metus. Vyrauja pusdykumės, šlaituose auga dygliuotos akacijos, upių slėniuose – eukaliptų giraitės, Finko ir jos intako Palmerio paupiais – reliktinių palmių Livistona mariae sąžalynai. Kalnų gamta saugoma Vakarų Makdonelio nacionaliniame parke.MacDonnellio kalnai, Visuotinė lietuvių enciklopedija, 2019-01-26. Nuoroda tikrinta 2025-07-12.

Kalnus Pietų Australijos gubernatoriaus Ričardo Makdonelio garbei pavadino juos 1860 m. tyrinėjęs škotų keliautojas Džonas Makdualis Stiuartas. 1872 m. per juos nutiesta Adelaidės–Darvino telegrafo linija.

 Šaltiniai 

Kategorija:Australijos kalnai
Kategorija:Šiaurės teritorija